**SREDSTVIMA JAVNOG INFORMIRANJA**

-SVIMA-

Poreč, 14.8.2023.

**POREČKO LJETO: Ovoga tjedna Rokova u Novoj Vasi, ples na svili, Music on Square, Smotra istarskih autohtonih proizvoda, La mula de Parenzo Tour, Jazz u lapidariju, Koncerti u Eufrazijani…**

Bogati program Porečkog ljeta nastavlja se i ovog tjedna. Pa tako **večeras,** s početkom u **21.00 sati**, u Parku Olge Ban posjetitelji će moći uživati u čarobnom programu „**Magic is in the Air**“. Radi se o plesu na svili koji ističe fleksibilnost tijela plesača i dojmljive gimnastičko-akrobatske vještine u zraku upotpunjene mnogobrojnim dodatnim scenskim svjetlosnim efektima, atraktivnim kostimima te opčaravajućom glazbom.

Na Veliku Gospu (**15.8.2023.**) večernju atmosferu u gradu upotpunit će glazbeni program **„Music on Square“** koji će **od 21 sat** posjetiteljima pružati mogućnost da zaplešu i uživaju u toploj ljetnoj atmosferi glavnog gradskog trga.

U **srijedu,** **16.8.** na rasporedu je besplatna interpretativna šetnja kroz povijest Poreča **„La mula de Parenzo Tours“.** Posjetitelji će imati priliku da razgledaju Poreč, upoznaju ribarsku tradiciju ali i doznaju kako je poznati američki pisac Ernest Hemingway povezan s prošlošću ovoga grada. Legenda o La muli svima je poznata, ali doživjeti je na ulicama i trgovima Poreča, otkriti će detalje koje do sada nisu bili poznati. Zbog velikog interesa, sva su mjesta za ovaj termin popunjena. Sljedeća tura je na rasporedu u srijedu, 23.8. pa Vas pozivamo da rezervirajte svoje mjesto na vrijeme i pridružite nam se na besplatnoj interpretativnoj šetnji kroz povijest Poreča. Informacije & Rezervacije: T: +385 (0)91 432 3745, E: lamuladeparenzo@muzejporec.hr

Sinonim za raznovrstan, a jedinstven, visokokvalitetan, a već tradicionalan izbor ljubitelja jazza jest porečki lapidarij Zavičajnog muzeja koji ove **srijede, 16.8.** u sklopu koncerata **Jazz u lapidariju** nudi koncert **Ivan Kapec 5tet (HRV)**. Organizator koncerta je Pučko otvoreno učilište Poreč.

Također u **srijedu, 16.8.** na blagdan **sv. Roka**, u **11.00 sati** održat će se sveta misa u župnoj crkvi u Novoj Vasi, te tradicionalna **procesija ulicama mjesta**. U **18 sati** na Rotondi starta tradicionalna **dječja biciklijada**, a sudjelovati mogu svi od 9 godina i stariji. Vozi se po Parenzani, šumskim i poljskim putevima, te je poželjan MTB bicikl. **Od 18 sati** na potezu od crkve do polivalentnog igrališta otvara se i **domaća tržnica** **lokalnih proizvođača** koji će promovirati svoja vina, maslinova ulja, povrće i voće. **Večernja zabava** održat će se istog dana uz **Tu i tamo bend** s gostima na Rotondi, dok će na polivalentnom igralištu nastupiti **HIT REVIVAL bend** i **DJ Dez**. Posjetitelje očekuje i gastro ponuda, a za djecu je predviđen je zabavni dio uz napuhance i vrtuljke.

U **četvrtak**, **17.8.2023.** na Trgu slobode **od 9 do 21 sat**, u organizaciji "Domaće web tržnice" održat će se tradicionalna **Smotra istarskih autohtonih proizvoda** na kojoj ćesvoje proizvode izložiti 15-ak štandova koji će nuditi tipične istarske proizvode – med i pčelinje proizvode, maslinovo ulje, povrće, proizvode od konoplje, proizvode od lavande, prirodnu kozmetiku, suhomesnate proizvode, različite vrste brašna, proizvode od goji bobica, vino, rakije i voćne prerađevine.

U **petak, 18.8.** ljubitelji klasične glazbe moći će uživati u koncertu gudačkog kvarteta **Cadenza Zagreb** u sklopu jednog od najstarijih porečkih festivala **"Koncerti u Eufrazijani"** koji organizira Pučko otvoreno učilište Poreč.

Više detalja o programu Porečko ljeto možete pronaći na stranicama Turističke zajednice grada Poreča [www.myporec.com](http://www.myporec.com), na Facebook stranici <https://www.facebook.com/PorecIstria> kao i na aplikaciji Moove, a dodatno TZG Poreč štampa i mjesečnu tiskanu verziju koja se može podignuti u Informativnom centru Turističke zajednice grada Poreča.

*Molimo Vas da priopćenje objavite u Vašem mediju.*

TURISTIČKA ZAJEDNICA GRADA POREČA